REGOLAMENT TAL-KUMMISSJONI (KE) Nru 1221/2006
tal-11 ta' Awwissu 2006
li jemenda r-Regolament tal-Kummissjoni (KE) Nru 1623/2000 tal-25 ta’ Lulju 2000 li jistabbilixxi regoli dettaljati għall-implementazzjoni tar-Regolament (KE) Nru 1493/1999 dwar l-organizazzjoni komuni tas-suq tal-inbid fir-rigward tal-mekkaniżmi tas-suq
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta' l-inbid (1), u b’mod partikolari l-Artikolu 33 tiegħu,
Billi:
(1)
L-Artikoli 45, 59 u 61 tar-Regolament tal-Kummissjoni (KE) Nru 1623/2000 (2)jistabbilixxu ċerti dati li għandhom x’jaqsmu mad-distillazzjoni tal-prodotti sekondarji fil-produzzjoni tal-inbid. Minħabba li fis-sena tal-inbid 2005/2006 il-ħsad kien kbir, ċerti Stati Membri għandhom problemi materjali biex ikunu jistgħu jispiċċaw id-distillazzjoni fiż-żmien stipulat. Għalhekk l-iskadenzi msemmija għandhom jiġu estiżi.
(2)
L-Artikolu 63a tar-Regolament (KE) Nru 1623/2000, dwar id-distillazzjoni tal-inbid f’alkoħol tajjeb għax-xorb jistabbilixxi perċentwali tal-produzzjoni li biha, il-produtturi jistgħu jipparteċipaw f’din id-distillazzjoni. Għandha tiġi stabbilita din il-perċentwali għas-sena tal-inbid 2006/2007.
(3)
Għalhekk għandu jiġi emendat ir-Regolament (KE) Nru 1623/2000.
(4)
Sabiex tiġi żgurata l-kontinwità tal-operazzjonijiet għall-produtturi konċernati, dan ir-Regolament għandu japplika mis-16 ta’ Lulju 2006.
(5)
Il-miżuri stabbiliti f’dan ir-Regolament huma konformi mal-opinjoni tal-Kumitat ta’ Ġestjoni tal-Inbejjed,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1623/2000 jiġi emendat kif ġej:
1)
Fl-Artikolu 45(1), ir-raba’ inċiż jitbiddel bit-test li ġej:
“B’deroga fl-ewwel inċiż għas-snin tal-ħsad 2004/2005 u 2005/2006, id-data stabbilita fl-ewwel inċiż hija differita għall-31 ta’ Awwissu tas-sena tal-inbid ta’ wara.”
2)
Fl-Artikolu 59, it-tielet inċiż huwa mibdul bit-test li ġej:
“B’deroga fl-ewwel inċiż għas-snin tal-ħsad 2004/2005 u 2005/2006, id-data stabbilita f’dan l-inċiż hija differita għall-15 ta’ Settembru tas-sena tal-inbid ta’ wara.”
3)
Fl-Artikolu 61(3), it-tieni inċiż jiġi mibdul bit-test li ġej:
“Għaldaqstant, għas-snin tal-ħsad 2004/2005 u 2005/2006, id-data stabbilita fl-ewwel inċiż hija differita għall-15 ta’ Settembru tas-sena tal-inbid ta’ wara.”
4)
Fl-ewwel inċiż tal-Artikolu 63(2), l-aħħar sentenza tiġi mibdula bit-test li ġej:
“Għas-snin tal-ħsad 2004/2005, 2005/2006 u 2006/2007, din il-perċentwali hija stabbilita għal 25 %”.
Artikolu 2
Dan ir-Regolament jidħol fis-seħħ mit-tielet jum wara li jiġi ppubblikat f’Il-Ġurnal Ufficjali ta' l-Unjoni Ewropea.
Japplika mis-16 ta’ Lulju 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 11 ta' Awwissu 2006.